Diari Oficial de la Generalitat Valenciana


Sumari del DOGV 5861, del 01-10-2008 (2008/10007)

RESOLUCIÓ de 22 de setembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Defensa i la Generalitat per a regular l'ús compartit civil i militar de les actuals instal·lacions de l'Hospital General Bàsic de la Defensa a València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5861

Data del DOGV
:   01-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/10001


Data del document
:   22-09-2008

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * Conselleria Sanitat
    * cooperació administrativa
    * establiment hospitalari
    * administració central

RESOLUCIÓ de 22 de setembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Defensa i la Generalitat per a regular l'ús compartit civil i militar de les actuals instal·lacions de l'Hospital General Bàsic de la Defensa a València. [2008/10825]
El Ministeri de Defensa i la Generalitat han subscrit, després de la tramitació prèvia reglamentària, l'1 de juliol de 2008, el conveni de col·laboració per a regular l'ús compartit civil i militar de les actuals instal·lacions de l'Hospital General Bàsic de la Defensa a Valencia.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1114/2008, i que figura com a annex d'esta resolució.
Valencia, 22 de setembre de 2008.- El director general de Relacions amb les Corts i Secretariat del Consell: Ángel Mompó Romero.
Conveni de col·laboració entre el Ministeri de Defensa i la Generalitat Valenciana per a regular l'ús compartit civil i militar de les actuals instal·lacions de l'Hospital General Bàsic de la Defensa a València
València, 1 de juliol de 2008
Reunits:
D'una part, Carme Chacón Piqueras, ministra de Defensa, nomenada pel Reial Decret 436/2008, de 12 d'abril, en representació del Ministeri de Defensa, fent ús de l'atribució conferida per la disposició addicional tretzena de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
D'una altra part, Manuel Cervera Taulet, conseller de Sanitat de la Generalitat, en la seua condició de president del Consell d'Administració de l'Agència Valenciana de Salut, per raó de competència delegada per l'esmentat Consell mitjançant acord de data 1 de febrer de 2007 (DOCV de 19.02.07), i degudament autoritzat per a la subscripció del present conveni per acord del Consell de data 2 de maig de 2008, segons que establix l'article 17 de la Llei 5/1983, de 20 de desembre, del Consell.
Ambdues parts en la representació que tenen, es reconeixen recíprocament capacitat legal suficient per a la formalització del present conveni. A este efecte,
Exposen:
I. El procés de reestructuració de la Xarxa Sanitària Militar pretén adequar la seua estructura i mitjans a les necessitats de les Forces Armades ja que és la seua principal raó de ser al suport sanitari a les operacions militars. En este sentit, la Xarxa estarà mes orientada al vessant operatiu que a l'assistencial i es potenciarà l'ús conjunt cívic militar de determinades instal·lacions amb vista a augmentar la capacitat de resposta per al suport logístic operatiu i millorar la capacitat de gestió dels recursos que se li assignen.
II. Els estudis fets en l'àmbit de la Xarxa Sanitària Militar aconsellen disminuir el nombre de centres hospitalaris militars i constituir-ne una de més reduïda i més orientada a les funcions sanitàries militars i, en conseqüència, el Ministeri per Resolució 4B0/15281/2007, de 25 de setembre de la Secretaria General, gerent de l'Institut Social de les Forces Armades, ha disposat el cessament de l'activitat a l'efecte de l'activitat concertada entre l'ISFAS i la Sanitat Militar de l'Hospital General Bàsic de la Defensa a València a partir de l'1 de gener de 2008.
III. Amb motiu de la referenciada reestructuració de la Xarxa Sanitària Militar, el Ministeri considera convenient la cessió de les instal·lacions de l'actual Hospital General Bàsic de la Defensa situat a València (d'ara en avant HGBDV), i se'n reserva l'ús d'uns locals i instal·lacions per a ubicar les dependències de la futura Clínica Militar de València.
IV. La propietat denominada Hospital Militar Vázquez Bernabeu, a València, és un bé de domini públic afectat al Ministeri de Defensa, ubicat en els termes municipals de Quart de Poblet i Mislata.
En l'esmentada propietat es troben ubicats, a més dels edificis de l'Hospital General Bàsic de la Defensa, d'altres que pertanyen a l'Agrupació de Sanitat número 2 de l'Exèrcit de Terra i a l'Institut de la Vivenda de les Forces Armades (INVIFAS) els quals no són objecte d'este conveni. No obstant això, estes últimes edificacions estan declarades com no alienables i formen part del conjunt arquitectònic inseparable d'hospital. Se n'adjunta un pla en l'annex II, en el qual la superfície emmarcada en color roig conté els edificis i superfícies que són objecte del present conveni.
V. Un dels criteris que regixen el procés de racionalització de la Xarxa Sanitària Militar és que les instal·lacions dels centres hospitalaris militars l'ús de les quals es transferisca, entre ells el HGBDV, continuen amb caràcter general exercint una activitat sanitària en benefici de la població civil, integrats en l'estructura de la xarxa assistencial pública.
VI. Atés que és compatible la realització de les funcions assistencials i les logístiques sanitàries militars en un mateix centre assistencial, la Generalitat Valenciana estima que l'aprofitament de les instal·lacions de l'Hospital General Bàsic de la Defensa constituïx una oportunitat per a avançar en el desplegament de la Xarxa Assistencial Pública, que redundarà en benefici de l'assistència sanitària que l'Agència Valenciana de Salut presta en l'àmbit territorial de les seues competències. La utilitat a què es destinen estes instal·lacions s'adequarà a les necessitats actuals i futures dels departaments en què s'ubica i es farà compatible amb les previsions de desenvolupament d'infraestructures que l'Agència Valenciana de Salut ha dissenyat en el seu pla estratègic de desplegament. Per això, manifesta el seu interés a rebre la cessió de l'ús de les instal·lacions i atés que rep les atribucions de direcció del personal, el traspàs del personal civil que preste servicis en els servicis i les unitats assistencials de l'actual HGBDV, que es corresponga amb l'àmbit de les prestacions de l'Agència Valenciana de Salut, així com tota la col·laboració que siga possible per part del personal mèdic especialista dependent de la futura clínica militar ubicada a la ciutat de València.
VII. L'article 149.1.4 de la Constitució Espanyola establix en l'article 149.1.4ª que l'Estat té competència exclusiva en matèria de Defensa i Forces Armades.
VIII. L'article 49 i següents de la Llei 14/1986 de 25 d'abril, General de Sanitat, determina que seran els servicis de salut de cada comunitat autònoma els responsables de la gestió integrada de totes les estructures assistencials de la comunitat i, en concret, la Llei3/2003 de 6 de febrer de la Generalitat, d'Ordenació Sanitària de la Comunitat Valenciana, per la qual crea l'Agència Valenciana de Salut, i li atribuïx la gestió dels servicis sanitaris de caràcter públic dependents de la Comunitat Valenciana i la coordinació integral de tots els recursos sanitaris i assistencials existents en el seu territori en l'àmbit de la seua competència.
IX. Dins del marc de col·laboració que presidix les relacions del Ministeri de Defensa amb la Comunitat Valenciana, ambdues administracions exposen la decidida voluntat de formalitzar un acord sobre les actuals instal·lacions del HGBDV, que permetrà satisfer de forma equilibrada les necessitats equipament sanitari de la comunitat autònoma i les necessitats locals i el personal per al funcionament i manteniment de la Xarxa Sanitària Militar del Ministeri de Defensa.
X. Dins del mencionat marc de col·laboració, ambdues administracions exposen la decidida voluntat d'establir els mecanismes de coordinació i cooperació entre la clínica militar de València i la xarxa assistencial de la Comunitat Autònoma i dels seus professionals perquè redunde en millors prestacions als beneficiaris de l'assistència sanitària publica de la Comunitat Valenciana i en una millor capacitació dels components de la mencionada clínica a través de la realització de servicis sanitaris a la població de la dita comunitat.
Per allò que s'ha exposat, les parts acorden subscriure el present conveni que es regix per les següents
Clàusules
Primera. Objecte del conveni
Este conveni té com a objecte establir les condicions necessàries per a cedir l'ús de les instal·lacions i equips, així com la transferència del personal civil del HGBDV a l'Agència Valenciana de Salut (AVS) a fi de gestionar una sèrie d'instal·lacions de caràcter assistencial en la superfície i edificacions de l'actual HGBDV, en el qual quedarà integrada una clínica militar. Així mateix, s'establixen les bases de cooperació entre els professionals de la citada clínica i l'Agència Valenciana de Salut.
Segona. Aportacions del Ministeri de Defensa
1. El Ministeri de Defensa, a través de la Direcció General d'Infraestructura, previs els tràmits legals oportuns i delimitació de la propietat, atorgarà sobre les edificacions i construccions on actualment es troba ubicat l'Hospital General Bàsic de la Defensa a València, i que es troben delimitades dins del perímetre previst en el pla que s'adjunta com a annex II del present document, una concessió demanial administrativa per un termini de setanta-cinc anys, d'acord amb el que preveuen els articles 93 i concordants de la Llei 33/2003 de 3 de novembre, del Patrimoni de les Administracions Públiques, comptats a partir de la data en què es faça efectiva la mencionada concessió demanial.
La concessió es formularà a favor de l'Agència Valenciana de Salut. La indicada concessió demanial s'atorgarà d'acord amb les condicions que es recullen en el plec i en el pla que s'adjunta, a este conveni, com a annex II i es tramitarà per mitjà de l'expedient administratiu corresponent.
El Ministeri de Defensa mantindrà una clínica militar integrada en les instal·lacions objecte de la present cessió.
3. El Ministeri de Defensa cedirà a l'Agència Valenciana de Salut l'equipament de què es disposa actualment en les instal·lacions del HGBDV, i en formalitzarà la corresponent acta d'entrega i recepció. El Ministeri de Defensa fixarà també la massa salarial que ha de finançar.
4. El Ministeri de Defensa compensarà a la Generalitat per les inversions necessàries per a l'adequació de les instal·lacions als seus nous objectius assistencials, inclosa la clínica militar, en una quantitat màxima de 5.422.374 €. Esta quantitat es detraurà, pel procediment legal, del deute contret per la Conselleria de Sanitat amb el Ministeri de Defensa per raó dels convenis de col·laboració vigents fins a la data.
Tercera. Aportacions de l'Agència Valenciana de Salut
L'Agència Valenciana de Salut, a través dels seus pressupostos i per la forma de gestió directa o a través de les fórmules legals recollides en la vigent Llei 30/2007, de 30 d'octubre, de Contractes del Sector Públic, assumirà la gestió, equipament i manteniment de la totalitat de les instal·lacions objecte de la concessió, les quals poden destinar-se a diversos fins i inclús gestionar-se per models diferents, sempre que es mantinguen com a servituds obligades la utilitat sanitària i el caràcter públic de les instal·lacions així com les altres condicions del present conveni.
El decret que regule el traspàs del personal ha de fixar també la massa salarial que ha de finançar el Ministeri de Defensa.
Per al funcionament de les esmentades instal·lacions s'establirà un programa funcional que inclourà la cobertura de les necessitats de la clínica militar dependent del Ministeri de Defensa.
Si es fan reformes estructurals en els edificis cedits, l'Agència Valenciana de Salut directament o indirectament es farà càrrec de la gestió tècnica davant de l'administració urbanística i mediambiental que corresponga, amb l'objectiu d'aconseguir l'adequació dels paràmetres edificatoris, infraestructures i servicis urbans als fins que es pretenen, tot això sense perjuí de mantindre puntualment informat el Ministeri de Defensa a través de la Direcció General d'Infraestructura, dels acords adoptats amb l'esmentada administració. Si suposaren increment o disminució del volum construït actualment sobre els terrenys, hauran de ser autoritzats per la dita Direcció General.
Quarta. Personal civil objecte de traspàs
1. Com a conseqüència de la cessió d'ús de les instal·lacions i en transferir l'atribució de la direcció funcional del centre, es fa necessari traspassar el personal civil que hi treballa a l'àmbit de l'administració de la Generalitat Valenciana. El traspàs del personal civil afectarà tot el que preste servicis en el HGBDV tant laboral fix, sanitari i no sanitari, com funcionari i s'efectuarà mitjançant reial decret, el qual ha de recollir la relació del personal objecte de traspàs a la Comunitat Valenciana, les dotacions econòmiques i pressupostàries actualitzades a la data del traspàs, referides a la vida laboral del personal que es transferix, i els compromisos relatius a la transferència d'expedients i coordinació institucional necessaris per a l'efectivitat del traspàs. Per a això, es constituirà la corresponent comissió mixta de transferències.
També seran objecte de traspàs el personal laboral amb vincle temporal d'interinitat per vacant.
No obstant això, el Ministeri de Defensa, amb caràcter previ a la data del traspàs, adoptarà les mesures necessàries per a dotar de personal la Clínica Militar de València.
2. Durant la vigència del present conveni i fins a la data en què es faça efectiu el traspàs, es podran establir acords específics entre ambdues administracions per a l'optimització dels recursos humans objecte del futur traspàs.
3. Les obligacions meritades per raó de les relacions de dependència entre els professionals que siguen objecte de traspàs i el Ministeri de Defensa, que es generaren per fets o situacions succeïts amb anterioritat a la data del traspàs, així com les indemnitzacions que es deduïsquen per responsabilitat d'actuacions professionals que tinguen el seu origen amb anterioritat a eixa data aniran a càrrec del Ministeri de Defensa i, si no n'hi ha, de l'administració general de l'Estat. Per a això la comissió de seguiment del conveni determinarà els mecanismes de compensació corresponents entre les administracions firmants del conveni.
Cinquena. Règim i situacions del personal militar pertanyent al HGBDV
El personal militar que es trobe destinat en l'actual Hospital General Bàsic de la Defensa, continuarà formant-ne part fins a la seua cessió a l'Agència Valenciana de Salut, moment en el qual el personal sanitari i aquell per al qual existisca lloc de treball en la plantilla de destinacions, s'integrarà, per mitjà de la corresponent adaptació orgànica, en la Clínica Militar, depenent orgànicament i funcionalment del seu director, sense perjuí de les relacions funcionals que s'establixen en el present conveni en la prestació de servicis en les unitats funcionals de l'Agència Valenciana de Salut, d'acord amb el que s'establisca en el pla de funcionament.
La resta del personal militar passarà a la situació de pendent d'assignació de destinació, i se'ls aplicarà el que hi haja disposat per a dissolució, baixa i reorganització d'unitats.
Sisena. Despeses de funcionament i finançament
1. A partir del moment en què es formalitze la concessió demanial, totes les despeses necessàries per a les adaptacions que es consideren convenients per part de l'Agència Valenciana de Salut, incloses els impostos i taxes que graven les noves instal·lacions, tant de l'hospital com els relatius a les dependències de la Clínica Militar que se situen dins del perímetre objecte de la cessió, seran a càrrec de l'Agència Valenciana de Salut.
2. Les despeses ocasionades pels servicis prestats pels dispositius assistencials de l'Agència Valenciana de Salut a la Clínica Militar en la seua activitat pericial ordinària es consideraran compensades pels servicis mèdics no traspassats i que aportarà el personal de la Clínica Militar als dispositius assistencials de l'AVS.
3. L'import corresponent a la prestació de servicis personals en els hospitals de la xarxa de l'AVS, del personal militar de la Clínica Militar, serà abonat per l'Agència Valenciana de Salut al Ministeri de Defensa segons el procediment que es detalla a continuació, en funció de la valoració que es duga a terme per la comissió de seguiment i control, per mitjà de l'aplicació d'una fórmula que esta mateixa aprovarà i que estarà en funció del nombre de militars, facultatius, infermers o altres, que hi treballen i dels servicis de guàrdia que facen.
Setena. Aportacions econòmiques al Ministeri de Defensa
1. Per l'Agència Valenciana de Salut, dins del primer trimestre de cada any i, en tot cas, una vegada determinada la valoració assenyalada en l'apartat anterior, s'ingressarà al Tresor, per a generar crèdit en incentius al rendiment en el Ministeri de Defensa, l'import aprovat per la comissió de seguiment i control, corresponent a la prestació de servicis personals citats en la clàusula anterior a realitzar en els hospitals de l'AVS pel personal militar.
2. Trimestralment s'elaboraran informes del seguiment d'estos servicis que avaluen el grau de compliment de les previsions realitzades.
3. A la finalització de l'exercici, la comissió de seguiment i control farà la valoració efectiva dels servicis prestats durant l'any. En el cas que l'ingrés realitzat al principi d'any resultara superior al degut, es disminuirà l'excés en l'ingrés previst l'any següent, i en el cas que resulte inferior s'incrementarà el dit import per la diferència.
Huitena. Funció i activitats de la clínica militar
1. La Clínica Militar, integrada en les instal·lacions assistencials del recinte de l'actual HGBDV, continuarà l'activitat pròpia de la sanitat militar, que és el suport a la força. La citada clínica comptarà amb una superfície d'acord amb la definició de necessitats que s'acompanya a este conveni com a annex I i que podrà ser complementat i adaptat en el pla de funcionament per a la coordinació i col·laboració entre ambdues administracions.
2. El personal sanitari de la clínica militar dependrà orgànicament del seu director. No obstant això, el citat personal s'integrarà funcionalment en les labors assistencials dels servicis de la xarxa assistencial de l'AVS que es determinen conjuntament a fi de mantindre els seus coneixements i pràctica clínica, i per a això s'integraran en els compromisos d'objectius del servici, de conformitat amb el pla de funcionament a què es referix el punt anterior.
3. A fi que la integració funcional en cada hospital siga efectiva haurà d'existir una comunicació permanent entre el director de la clínica militar i els gerents dels departaments de salut que corresponguen.
4. El director de la clínica militar haurà d'organitzar periòdicament i amb la deguda antelació les labors pròpies logisticooperatives, pericials i preventives a fi de programar la labor assistencial amb els gerents dels departaments de salut que corresponguen sense interferir en les labors essencials de dita clínica militar ni en les assistencials de l'Agència Valenciana de Salut.
En tot cas, i com a comandament orgànic, en situacions excepcionals, derivades de la seua impossibilitat de programació o d'una extraordinària i urgent necessitat podrà detraure de la labor assistencial qualsevol personal sanitari sota la seua dependència.
5. Amb caràcter general, la clínica militar durà a terme les comeses següents:
a) Prestar suport medicopericial amb l'abast que li permeten els seus mitjans i, si és el cas, amb el suport del conjunt de l'hospital, de conformitat amb les normes que regixen l'assistència sanitària en l'àmbit de l'Agència Valenciana de Salut.
b) Realitzar les activitats de prevenció i manteniment de la salut del personal de les Forces Armades (FAS).
c) Constituir una Junta Medicopericial Ordinària.
d) Prestar suport als Servicis Sanitaris de les Unitats de les FAS.
e) Aportar personal facultatiu a les formacions sanitàries desplegables en operacions.
f) Garantir el funcionament integrat de la Telemedicina.
g) Col·laborar en totes les activitats dels hospitals que corresponga com a conseqüència de les relacions de cooperació i coordinació: comissió de docència, comissió de qualitat, etc.
h) En l'àmbit de les activitats d'investigació i docència, promoure aquelles línies de treball de major interés per a la protecció de la salut del personal de les FAS.
i) Col·laborar en els aspectes administratius que es determinen d'acord amb el programa funcional o per la comissió de seguiment.
j) Facilitar la integració del personal sanitari i no sanitari en el funcionament de l'hospital que es determine.
k) Col·laborar en el millor desplegament i aplicació d'este conveni.
Novena. Hospitalització de personal militar
L'Agència Valenciana de Salut posarà a disposició de la sanitat militar els llits d'hospitalització i els quiròfans necessaris per a atendre les necessitats logístiques assistencials que siguen requerides amb caràcter ordinari o davant de situacions extraordinàries sobrevingudes en l'àmbit de la Defensa, segons les fórmules de col·laboració i coordinació que es determinen amb respecte a la normativa que regix l'assistència sanitària i l'accés als servicis públics d'assistència sanitària per al Sistema Nacional de Salut.
Així mateix, l'Agència Valenciana de Salut es farà càrrec dels servicis mèdics que necessite la Clínica Militar en la seua activitat pericial ordinària i que excepcionalment no puguen ser proporcionats pels especialistes de la clínica militar. El requeriment dels dits servicis el farà el director de la clínica militar. Els costos generats per la dita assistència seran objecte de l'oportuna compensació econòmica segons les fórmules que s'hi establisquen.
Deu. Comissió de seguiment i control
1. Una vegada subscrit el present conveni es constituirà una comissió de seguiment per a la realització d'actuacions dirigides a la coordinació, control i seguiment de les actuacions que es deriven del present conveni, així com per a la resolució de totes les controvèrsies que pogueren suscitar-se respecte a la seua aplicació.
2. La comissió de seguiment estarà composta per huit membres amb la distribució següent:
a) Quatre en representació de l'Agència Valenciana de Salut, nomenats pel conseller de Sanitat.
b) Quatre en representació del Ministeri de Defensa, nomenats per la subsecretària de Defensa.
3. Serà president de la comissió de seguiment de forma alternativa per períodes anuals, el director gerent de l'Agència Valenciana de Salut i l'inspector general de Sanitat de la Defensa o les persones que ambdós hi deleguen i actuarà com a secretari un funcionari designat pel president, amb veu però sense vot.
4. La comissió es reunirà anualment o amb caràcter extraordinari quan alguna de les parts ho sol·licite. Els acords s'adoptaran per majoria de vots.
5. De forma supletòria caldrà ajustar-se a allò que s'ha disposat per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú. En funció dels assumptes a tractar es podran incorporar a la comissió de seguiment, sense dret de vot, els assessors tècnics que es consideren oportuns, tenint en compte la naturalesa de les competències atribuïdes a la dita comissió.
6. Les funcions de la comissió de seguiment seran:
a) Decidir sobre les qüestions que sorgisquen en relació amb la interpretació i modificació del present conveni.
b) Aprovar el pla de funcionament de coordinació i col·laboració entre les administracions firmants del present conveni.
c) Comprovar que el funcionament de les instal·lacions l'ús de les quals se cedix resulta adequat a les activitats que en són pròpies, d'ús tant civil com militar, i que les infraestructures i equipaments que es posen a disposició de cada una de les parts són les que requerix el compliment de la funció que cada part té assignada.
d) Concretar les fórmules de col·laboració per al millor aprofitament dels recursos mutus i sotmetre-les a les parts que subscriuen el present conveni, per a l'aprovació.
e) Elaborar i concretar les mesures de coordinació i cooperació així com aquelles que resulten necessàries per al funcionament integrat de les parts civil i militar de l'hospital.
f) Resoldre totes les qüestions le que eleve la comissió permanent.
g) Precisar les normes de funcionament que resulten necessàries per a l'execució del present conveni i concretar els procediments administratius per a desplegar-lo.
7. Per al millor compliment de la funció encomanada a la comissió de seguiment es crea una comissió permanent formada per quatre membres, dos en representació de cada una de les parts i nomenats pel director gerent de l'Agència Valenciana de Salut i per l'inspector general de Sanitat de la Defensa.
La comissió permanent es reunirà amb la periodicitat que les circumstàncies ho aconsellen i almenys una vegada al trimestre.
Els acords que adopte s'han d'enviar a la comissió de seguiment perquè en tinga coneixement o els aprove.
La comesa fonamental de la comissió permanent serà la coordinació i assessorament en relació amb les matèries objecte d'este conveni i especialment el seguiment del conveni per a comprovar que el seu desplegament es correspon amb el que s'ha acordat i amb les necessitats de cada una de les parts.
Onze. Manteniment de compromisos adquirits
L'Agència Valenciana de Salut es compromet a mantindre i complir tots els compromisos que es recullen en l'annex III adquirits per autoritats de Ministeri de Defensa amb altres organismes públics i privats referits a l'Hospital General Bàsic de la Defensa de València, pel temps exacte de la seua vigència inicial pactat.
No obstant això, els compromisos no notificats i no incorporats expressament al present conveni no seran assumits per l'Agència Valenciana de Salut. De la mateixa manera, les obligacions no reconegudes a la data d'este acord, incloses les que posteriorment pogueren resultar de sentència judicial, seran, en tot cas, per compte del Ministeri de Defensa.
Dotze. Vigència
La vigència del present conveni es prolongarà des de la data de la firma fins a la finalització de la concessió demanial estipulada en la clàusula segona d'este conveni.
Tretze. Causes de resolució
Són causes de resolució del conveni les següents:
a) La impossibilitat sobrevinguda de complir el fi.
b) L'incompliment total o parcial per alguna de les parts de les seues obligacions, verificat per la comissió de seguiment a què fa referència la clàusula novena d'este conveni.
c) La dedicació dels béns que se cedixen a un ús diferent de l'estipulat en este conveni, és a dir, sanitari i públic.
d) Les que donen lloc a l'extinció de la concessió demanial a què es referix la clàusula segona.
e) L'acord mutu.
La intenció de resolució del conveni, quan es donen algunes de les causes de resolució, es comunicarà a l'altra part de forma fefaent. La resolució del conveni serà efectiva en un termini no superior als sis mesos des de la seua comunicació.
Catorze. Situació dels béns a la finalització del conveni
A l'extinció del conveni, bé per finalització del període de concessió o bé per resolució del conveni, els béns cedits i totes les obres fetes quedaran en propietat del Ministeri de Defensa sense que l'Agència Valenciana de Salut puga reclamar-ne cap compensació al Ministeri de Defensa.
Quinze. Legislació aplicable
Este conveni s'adequa al contingut dels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Així mateix, este conveni, segons que preveu l'article 4.1. c) de la Llei 30/2007, de 30 d'octubre, de Contractes del Sector Públic, té caràcter jurídic administratiu, i queda fora de l'àmbit de la dita llei sense perjuí de l'aplicació dels seus principis per a resoldre els dubtes i llacunes que pogueren suscitar-se durant l'execució, d'acord amb el que disposa l'article 4.2 del dit text legal.
En defecte de normativa administrativa, s'aplicaran els principis generals del dret comú, sense perjuí de la competència de l'orde jurisdiccional contenciós administratiu per a resoldre les qüestions litigioses que pogueren sorgir en la interpretació del conveni.
Clàusula transitòria primera. Ús transitori de les instal·lacions i integració funcional d'unitats i servicis
Des de la data de la firma del present conveni, l'Agència Valenciana de Salut assumirà la utilització de l'actual HGBDV, destinant-ne les actuals instal·lacions i planificant-ne el desenrotllament en el futur, d'acord amb el protocol per a això establisca la comissió de seguiment dins del marc del present conveni.
I, en prova de conformitat de tot el que s'ha exposat, firmen el present conveni en dos exemplars originals, igualment vàlids, en el lloc i la data abans indicats.
La ministra de Defensa: Carme Chacón Piqueras.
El conseller de Sanitat: Manuel Cervera Taulet.
Annexos:
I. Model de clínica militar, estructura, unitats, àrees diferenciades i instal·lacions que es requerixen en cada una d'elles, dimensions (superfícies mínimes de les unitats i àrees).
II. Condicions que regixen la concessió demanial a favor de l'Agència Valenciana de Salut de l'Hospital General Bàsic de la Defensa de València.
III. Relació de compromisos vigents
ANNEX I
Clínica Militar integrada en les instal·lacions sanitàries de l'Hospital General Bàsic de la Defensa a València (Hospital Militar)
Definició de necessitats
1. Les instal·lacions sanitàries del recinte actual del HGBDV, inclouran una Clínica Militar, dependent del Ministeri de Defensa.
En esta clínica es delimitaran les àrees que es definixen en este document, en l'enteniment que els llits d'ingrés i, si és el cas, de necessària observació mèdica pericial seran els del propi centre assistencial o, si no és possible per motius del seu perfil assistencial, en aquells altres de la xarxa assistencial de l'AVS que es determinen, i en els servicis centrals dels quals es duran a terme totes les exploracions complementàries que foren necessàries. Tot això sense perjuí, si això fóra necessari, que es puga aclarir, complementar i adaptar el present annex per mitjà del Pla Funcional.
La Clínica Militar permetrà la continuïtat en el seu si de l'activitat pròpia de la sanitat militar en la seua missió principal, el suport a la Força, tant amb el continu entrenament del seu personal com per mitjà de l'exercici de les funcions logística, medicopericial i preventiva en el seu àmbit de competències.
2. Model de clínica militar proposada. La referida Clínica Militar ha de comptar amb diverses unitats i àrees diferenciades i en tot cas amb les següents:
a) Direcció
b) Unitat Medicopericial
c) Unitat Logística
d) Unitat de Medicina Preventiva
e) Unitat de Telemedicina
f) Arxiu Central
a) Direcció. En esta àrea les instal·lacions han de ser les següents:
- Despatx del coronel mèdic director
- Secretaria de Direcció
- Despatx del tinent coronel mèdic subdirector
- Sala de Juntes de la Clínica Militar.
- Arxius de Direcció
b) Unitat mèdica pericial. Composta per la Unitat de Reconeixements i la Junta Mèdica Pericial.
- La Unitat de Reconeixements es configura amb:
· Despatx del cap de la Unitat de Reconeixements
· Secretaria
· Sis sales de reconeixement
· Sala d'espera per als que seran reconeguts amb els corresponents servicis sanitaris d'hòmens, dones i discapacitats
· Arxius de la unitat
- Junta Mèdica Pericial Ordinària que ha de constar de:
· Sala de Reunions de la Junta Mèdica Pericial Ordinària, amb xicoteta habitació annexa per als reconeixements que calga fer
· Secretaria
· Sala d'espera
· Arxiu dels expedients propis de la Junta Mèdica Pericial Ordinària
c) Direcció de Medicina Logística. Configurada per:
- Despatx de l'oficial mèdic en cap de Medicina Logística
- Secretaria i arxiu
- Magatzem de material i productes sanitaris d'ús logístic
d) Direcció de Medicina Preventiva. Integrada per:
- Despatx de l'oficial mèdic en cap de Medicina Preventiva
- Secretaria i arxiu
e) Unitat de Telemedicina Militar. En la qual hi haurà:
- Despatx de l'oficial mèdic responsable del servici
- Sala de Telemedicina amb els suports tècnics necessaris
- Secretaria i arxiu.
f) Arxiu Central de la Clínica Militar:
En el qual es podria classificar i custodiar els documents generats en les distintes dependències de la Clínica, reduint en conseqüència la superfície destinada a arxiu en cada una a la dimensió necessària per al depòsit i custòdia de la documentació més recent i en ús diari.
Heliport. L'heliport d'utilització conjunta civil i militar serà dirigit i atés en el seu funcionament i manteniment pels membres de la clínica militar designats per a això, sense perjuí que també puguen destinar-se per a la seua gestió i funcionament les unitats civils que es determinen en un futur.
Dimensions. Resultaria de la suma de les superfícies que han de ser destinades a les àrees i unitats abans descrites de conformitat amb els estàndards establits en l'arquitectura d'hospitals. Totalitzaria una superfície total de mil cent noranta-dos metres quadrats (1.192 m²), suma de les mesures calculades de manera aproximada per a les dependències següents:
a) Direcció: 150 metres quadrats.
b) Unitat Mèdica Pericial
- Unitat de Reconeixements: 184 metres quadrats.
- Junta Mèdica Pericial Ordinària: 135 metres quadrats.
c) Direcció de Medicina Logística: 329 metres quadrats.
d) Direcció de Medicina Preventiva: 54 metres quadrats.
e) Unitat de Telemedicina: 90 metres quadrats.
f) Arxiu Central: 250 metres quadrats.
ANNEX II
Condicions que regixen la concessió demanial a favor de l'Agència Valenciana de Salut de les instal·lacions on actualment es troba ubicat l'Hospital General Bàsic de la Defensa de València
Primera
La propietat objecte de la present concessió és la denominada Hospital General Bàsic de la Defensa a València. En el pla adjunt a este annex la superfície emmarcada en color roig conté els edificis objecte de la concessió.
L'Agència Valenciana de Salut rebrà les instal·lacions i equipament de l'actual Hospital General Bàsic de la Defensa a València per a gestionar-ne l'ús de forma conjunta o destinant-la a distints fins assistencials, garantint sempre la seua utilitat sanitària i el seu caràcter públic, amb independència que tot o part de les instal·lacions puguen ser gestionats de forma indirecta a través de les fórmules establides en la vigent Llei de Contractes del Sector Públic o altres que puguen substituir-la en el futur. En tot cas, si l'Agència Valenciana de Salut contractara el manteniment i explotació d'alguna de les instal·lacions objecte d'esta concessió demanial per mitjà de les fórmules previstes en la Llei, l'empresa concessionària haurà de sotmetre's íntegrament a les condicions i obligacions derivades del text d'esta concessió demanial i la concessió haurà de ser autoritzada prèviament pel Ministeri de Defensa a través de la seua Direcció General d'Infraestructura.
L'Agència Valenciana de Salut, una vegada adscrites pel Ministeri de Defensa les esmentades instal·lacions, realitzarà a càrrec seu els condicionaments i reformes necessaris per al funcionament i millor aprofitament per a la població, inclosa la clínica militar que es condicionara en els locals reservats per a això i d'acord amb les especificacions assenyalades pel Ministeri de Defensa.
Segona
Per tractar-se d'una administració pública i atenent l'interés públic de l'ús a què destinarà la propietat, purament sanitari, la concessió té caràcter gratuït.
Tercera
Per les mateixes raons, i concórrer en el cessionari la condició d'administració pública, no s'exigix fiança.
Quarta
A partir del moment en què es formalitze la concessió demanial, totes les despeses necessàries per a les adaptacions que es consideren convenients per part de l'Agència Valenciana de Salut, incloses els impostos i taxes que graven les noves instal·lacions, tant de l'actual Hospital com de la Clínica Militar, seran a càrrec de l'Agència Valenciana de Salut.
L'Agència Valenciana de Salut es compromet a utilitzar el bé segons la seua naturalesa i fins exposats en la condició primera. Les obres de condicionament que s'hagen realitzat seran adquirides gratuïtament pel Ministeri de Defensa al terme de la concessió.
Cinquena
Des de la data del traspàs, els desperfectes o danys que puguen ocasionar-se, inclosos els casos d'incendi, destrucció, etc., tant a la propietat militar com a tercers, en qualsevol dels seus béns drets, que siguen causa de l'indegut o mal ús que se'n faça o que deriven de la concessió que s'atorga, per raó de l'ús assistencial que realitze l'Agència Valenciana de Salut, seran a càrrec de la dita Agència, i en queda exempt el Ministeri de Defensa de tota responsabilitat per tal motiu, sempre que haja existit culpa per part de la dita entitat gestora o els danys es produïsquen per causa imputada; queden sempre exclosos els supòsits de força major.
Si és el cas, l'Agència Valenciana de Salut assumix la responsabilitat del personal que puga fer el seu treball en la propietat, tant durant l'execució d'obres de condicionament com posteriorment, excepció feta del personal que preste els seus servicis en la Clínica Militar com a components de la clínica.
Sisena
El Ministeri de Defensa es reserva la facultat d'inspeccionar els béns objecte d'esta concessió per a comprovar que són utilitzats d'acord amb els seus termes.
Setena
La present concessió tindrà una duració de 75 anys, de conformitat amb l'article 93.3 de la Llei 33/2003, de 3 de novembre, de Patrimoni de les Administracions Públiques la seua duració no podrà excedir el dit termini.
Huitena
Atés que el Ministeri de Defensa manté la propietat de la finca i que en el seu interior es troba ubicada una clínica militar, les noves instal·lacions conservaran els signes externs que com a hospital militar l'identifiquen amb la seua història passada, que es compartiran amb els propis de l'Agència Valenciana de Salut. En tot cas, totes les instal·lacions que deriven de les actualment cedides hauran de mantindre en la seua denominació la paraula "militar".
Novena
La present concessió s'extingirà pels motius següents:
a) Caducitat per venciment del termini.
b) Rescat de la concessió, prèvia indemnització, d'acord amb l'article 101.3 de la Llei 33/2003, de 3 de novembre.
c) Mutu acord.
d) La posada a disposició de l'immoble, sense autorització del Ministeri de Defensa, a favor de tercers per mitjà de cessió, arrendament o un altre títol jurídic anàleg, o qualsevol altre incompliment greu de les obligacions del titular de la concessió, declarats per l'òrgan que va atorgar-ne la concessió.
e) Desafectació del bé, en este cas es procedirà a la seua liquidació d'acord amb el que preveu l'article 102 de la Llei 33/2003, de 3 de novembre.ANNEX III
Relació de compromisos vigents a l'Hospital General Bàsic de la Defensa
1. Conveni de prestació de servicis entre el Ministeri de Defensa i la Companyia de Filles de la Caritat, de 13 de desembre de 1983. Addenda al conveni anterior de 2002.
2. Conveni amb l'Escola Professional Xavier per a la formació de tècnics en dietètica, farmàcia i auxiliars d'infermeria.
3. Conveni amb el Centre de Formació Professional Santa Ana per a la formació de tècnics en imatge per a diagnòstic de laboratori i diagnòstic clínic.
4. Escola Universitària d'Infermeria Mare de Déu dels Desemparats. Diplomat Universitari en Infermeria.
5. Universitat Cardenal Herrera. CEU. Escola de Ciències de la Salut. Diplomat Universitari en Infermeria.
6. Escola Ruzafa. Formació Professional FP1, branca sanitària, i tècnic especialista en laboratori.
7. Escola Lauria 20. Formació Professional FP1, branca sanitària.